OBEC ZEMIANSKE KOSTOĽANY

ROKOVACÍ PORIADOK
OBECNÉHO ZASTUPITEĽSTVA
V ZEMIANSKYCH KOSTOĽANOCH

Dátum schválenia : 29. 9. 2010
Dátum účinnosti : 30. 9. 2010 

I.
Úvodné ustanovenia

1.	Rokovací poriadok obecného zastupiteľstva upravuje prípravu zasadnutia, prípravu materiálov, priebeh rokovania, spôsob uznášania sa, prijímanie uznesení a všeobecne záväzných nariadení (ďalej VZN), spôsob kontroly plnenia uznesení a zabezpečovania úloh týkajúcich sa miestnej samosprávy.

2.	O otázkach, ktoré neupravuje tento rokovací poriadok, ako aj o ďalších  zásadách rokovania a svojich vnútorných veciach, rozhoduje obecné zastupiteľstvo podľa zákona SNR č. 369/1990 Zb. o obecnom  zriadení v znení neskorších zmien a doplnkov, resp., podľa rozhodnutia na zasadnutí obecného zastupiteľstva tak, že dáva o nich hlasovať.

II.
Základné úlohy obecného zastupiteľstva

1.	Obecné zastupiteľstvo (ďalej OZ) je zastupiteľský zbor obce Zemianske Kostoľany zložený z poslancov zvolených v priamych voľbách obyvateľmi obce. OZ  rozhoduje o základných otázkach života obce  v zmysle zákona SNR č. 369/1990 Zb. o obecnom  zriadení v znení neskorších zmien a doplnkov a podľa Štatútu  obce, schváleného OZ.

2.	OZ si môže vyhradiť rozhodovanie o ďalších otázkach, ktoré nepatria do jeho vyhradenej pôsobnosti, s ohľadom na rozdelenie právomocí a pôsobnosti v zmysle platných právnych predpisov.
III.
Príprava zasadnutia obecného zastupiteľstva

1.	Prípravu zasadnutia OZ   organizuje starosta obce v súčinnosti s  poslancami OZ, obecným úradom a ďalšími  orgánmi zriadenými obecným zastupiteľstvom, za úzkej súčinnosti so záujmovými združeniami obyvateľov obce. Pred zaradením do programu zasadnutia  OZ sú materiály obvykle prerokované  na zasadnutiach odborných komisií  OZ (ak povaha a dôležitosť materiálu nevyžaduje iný postup) prípadne na pracovnom zasadnutí OZ.

2.	Zasadnutia OZ  zvoláva starosta obce podľa Časového plánu zasadnutí.  Plán zasadnutí OZ pre dané časové obdobie (spravidla kalendárny polrok),  pripravuje zástupca starostu obce.   Týmto plánom nie sú obmedzené právomoci ostatných oprávnených osôb v zmysle zákona SNR č. 369/1990  Zb. o obecnom zriadení v znení neskorších zmien a doplnkov zvolať zasadnutie OZ v inom termíne. 

3.	Návrh programu zasadnutia a pozvánka sú zverejnené na úradnej tabuli obce, internetovej stránke obce a vyhlásené v obecnom rozhlase najmenej tri dni pred zasadnutím. Pozvánka  obsahuje:
-	návrh programu zasadnutia
-	dátum a čas zasadnutia, 
-	miesto konania zasadnutia 

4.	Materiály poslancom zastupiteľstva musia byť doručené najneskôr 3 dní pred zasadnutím OZ. Súčasťou materiálov je pozvánka obsahujúca návrh programu zasadnutia. Materiály určené na rokovanie OZ sa poslancom doručujú písomne, prípadne na požiadanie v elektronickej forme .   

5.	Spracovateľ materiálu zodpovedá za to, že jeho obsah vrátane návrhu na uznesenie a znenie VZN je v súlade s ústavou a platnými všeobecne záväznými právnymi predpismi.

6.	Komisie OZ ako poradné, iniciatívne a kontrolné orgány sa podieľajú na príprave materiálov v súlade s kompetenciami vymedzenými OZ. Poslanci – členovia komisií predložia materiály určené na zasadnutie OZ  na zasadnutí príslušnej komisie a komisia po ich prerokovaní v zápise zo zasadnutia uvedie stanovisko k predloženým materiálom v súlade so všeobecne záväznými právnymi predpismi.  Predsedovia komisií  zodpovedajú za doručenie podpísanej zápisnice do podateľne OcÚ. Predsedovia komisií sú povinní zosúladiť plán zasadnutí komisií s Plánom zasadnutí OZ.  

7.	Materiály, resp. odborné podklady a iné písomnosti na zasadnutie OZ  zabezpečuje OcÚ.  

IV.
Zvolávanie zasadnutí obecného zastupiteľstva.

1.	Zasadnutie OZ sa uskutočňuje v súlade s plánom zasadnutí.

2.	Zasadnutie OZ sa uskutočňuje každý  mesiac.

3.	OZ zvoláva starosta. Návrh programu zasadnutia sa zverejňuje na úradnej tabuli a internetovej stránke obce aspoň tri dni pred zasadnutím OZ a súčasne je v tejto lehote vyhlásený v obecnom rozhlase. 

4.	Ak starosta nezvolá zasadnutie OZ podľa odseku 2, zvolá ho zástupca starostu alebo iný poslanec poverený OZ. Ak starosta nie je prítomný alebo odmietne viesť takto zvolané zasadnutie zastupiteľstva, vedie ho ten poslanec, ktorý zastupiteľstvo zvolal.

5.	Zasadnutie OZ  nad rámec plánu zasadnutí môže byť zvolané  starostom  na prerokovanie úloh obce,  alebo ak o zvolanie zasadnutia požiada aspoň  tretina poslancov OZ. V tom prípade starosta zvolá zasadnutie OZ do 15 dní od doručenia žiadosti na jeho konanie, ak žiadosť neobsahuje iný termín. 

6.	Ak starosta nezvolá zasadnutie OZ podľa odseku 5, zasadnutie zastupiteľstva sa uskutoční v 15. pracovný deň od doručenia žiadosti na jeho konanie. Ak starosta nie je prítomný alebo odmietne viesť takto zvolané zasadnutie zastupiteľstva, vedie ho zástupca starostu obce. Ak nie je zástupca prítomný alebo odmietne viesť zasadnutie zastupiteľstva, vedie ho iný poslanec poverený zastupiteľstvom.

7.	Program zasadnutia OZ  vychádza z potrieb obce, úloh zaradených v pláne zasadnutí na príslušné obdobie, z prijatých uznesení, iniciatívnych návrhov orgánov obce, orgánov OZ,  poslancov, a pod.

8.	Ustanovujúce zasadnutie OZ zvoláva starosta obce zvolený v predchádzajúcom volebnom období tak, aby sa uskutočnilo najneskôr do 30 dní od vykonania volieb.

9.	Starosta zvolený v predchádzajúcom volebnom období určí deň, hodinu, miesto konania a program ustanovujúceho zasadnutia OZ.

10.	Ak starosta nezvolá ustanovujúce zasadnutie OZ podľa odseku číslo 8, zasadnutie zastupiteľstva sa uskutoční v 30. pracovný deň od vykonania volieb. Ak starosta nie je prítomný alebo odmietne viesť takto zvolané zasadnutie zastupiteľstva, vedie ho zástupca starostu. Ak nie je zástupca prítomný alebo odmietne viesť zasadnutie zastupiteľstva, vedie ho iný poslanec poverený zastupiteľstvom.

V.
Rokovanie obecného zastupiteľstva

1.	Rokovania OZ sú zásadne verejné. OZ vyhlási rokovanie za neverejné, ak sú predmetom rokovania informácie alebo veci chránené podľa osobitných zákonov. 

2.	OZ rokuje vždy v zbore. Rokovanie OZ vedie predsedajúci, obvykle starosta, počas jeho neprítomnosti zástupca starostu, prípadne poslanec poverený OZ, ak všeobecne záväzné právne predpisy neustanovujú inak.

3.	Rokovanie ustanovujúceho zasadnutia OZ otvorí v určenú hodinu starosta zvolený v predchádzajúcom volebnom období, pričom toto rokovanie sa riadi týmito ustanoveniami:

a)  po otvorení rokovania vyzve úradujúci starosta obce predsedu miestnej  volebnej komisie, aby oznámil výsledky komunálnych volieb na funkciu starostu obce a poslancov OZ,

b)  novozvolený starosta obce zloží zákonom predpísaným spôsobom sľub,

c)   zložením sľubu sa novozvolený starosta obce ujíma výkonu funkcie,

d)   vedenie zasadnutia preberá novozvolený starosta obce,

e)  novozvolení poslanci OZ zložia zákonom predpísaným  spôsobom sľub,

f)   po zložení sľubu poslancov pokračuje rokovanie OZ.

4.	Starosta obce otvorí rokovanie zastupiteľstva v určenú hodinu, najneskôr však v čase, keď je podľa prezencie prítomná nadpolovičná väčšina všetkých poslancov. Neúčasť na rokovaní OZ sa ospravedlňuje vopred starostovi obce.

5.	V prípade, že nie je prítomná nadpolovičná väčšina všetkých poslancov do 30 minút po čase určenom  ako začiatok zasadnutia OZ, zvolá starosta obce do 14 dní nové zasadnutie na prerokovanie celého navrhovaného programu. Ak klesne počet poslancov prítomných v rokovacej sále počas zasadnutia zastupiteľstva pod nadpolovičnú  väčšinu všetkých poslancov OZ, predsedajúci preruší zasadnutie na čas nevyhnutne nutný na doplnenie potrebného počtu poslancov v rokovacej sále, maximálne však na tridsať minút. Ak ani po uplynutí časového limitu tridsať minút nie je prítomná nadpolovičná väčšina všetkých poslancov, predsedajúci preruší na neurčito zasadnutie zastupiteľstva. Do 14 dní zvolá starosta nové zasadnutie zastupiteľstva na prerokovanie  zostávajúcich bodov programu.

6.	Rokovanie OZ začína  starosta oznámením počtu prítomných poslancov a vyjadrením či je rokovanie OZ uznášaniaschopné. Ďalej rokovanie OZ pokračuje schválením programu, určením zapisovateľa a overovateľov zápisnice z rokovania OZ , voľbou návrhovej komisie, kontrolou uznesení a odpoveďami na dopyty poslancov z predchádzajúceho rokovania OZ ak neboli zodpovedané písomne.

7.	Starosta vedie rokovanie tak, aby splnilo účel v súlade so schváleným programom.

8.	Pokiaľ je k prerokúvanej problematike potrebné predložiť stanovisko poradného orgánu (odbornej komisie, a pod.), vypočuje OZ ich stanovisko k danej problematike pred prijatím rozhodnutia. O odborné stanovisko vo veciach patriacich OcÚ požiada zástupcu starostu obce. 

9.	Správy, návrhy a ostatné predkladané materiály, ktoré sú zaradené do programu rokovania, spravidla stručne uvedie spracovateľ, prípadne starosta obce.

10.	Ku každému prerokovávanému bodu programu, s výnimkou vystúpenia obyvateľov obce Zemianske Kostoľany,  po jeho uvedení v zmysle predchádzajúceho článku, vedie OZ rozpravu.

11.	Do rozpravy sa hlásia poslanci OZ a ostatní zúčastnení zamestnanci obce a organizácií založených alebo zriadených obcou a externí spolupracovníci obce zdvihnutím ruky. Predsedajúci udelí slovo najskôr poslancom v poradí, v akom sa prihlásili, a po nich ostatným účastníkom rokovania. Ak na rokovaní požiada o slovo poslanec Národnej rady Slovenskej republiky, poslanec Európskeho parlamentu, zástupca vlády alebo iného štátneho orgánu, slovo  mu udelí.  Na návrh poslanca, predkladajúceho návrh o ktorom hlasuje OZ, môžu v rozprave vystúpiť s odbornými stanoviskami aj jednotliví obyvatelia obce Zemianske Kostoľany, prípadne osoby, ktoré majú právo podieľať sa na samospráve obce Zemianske Kostoľany v zmysle platných právnych predpisov.

12.	V rámci rozpravy môžu poslanci vystúpiť aj s faktickou poznámkou alebo poslaneckým návrhom v trvaní max. 2 minút, pričom tieto sú  uprednostnené pred poradím poslancov prihlásených do rozpravy. O poslaneckom návrhu sa hlasuje okamžite bez rozpravy. Poslaneckým návrhom sa rozumie najmä:
-	žiadosť o ukončenie rozpravy,
-	žiadosť o prerušenie rokovania OZ,
-	návrh na stiahnutie bodu z programu rokovania OZ,
-	iný návrh poslanca k predmetu rozpravy,
-	iný návrh poslanca.

13.	Ak na zasadnutí OZ požiada v súvislosti s prerokúvaným bodom programu o slovo poslanec, slovo sa mu udelí. Ak starosta neudelí slovo poslancovi, stráca právo viesť zasadnutie zastupiteľstva, ktoré ďalej vedie zástupca starostu. Ak zástupca nie je prítomný alebo odmietne viesť zasadnutie zastupiteľstva, vedie ho iný poslanec poverený zastupiteľstvom.

14.	Do rozpravy sa môžu  hlásiť poslanci a ostatní účastníci rokovania v zmysle bodu 12 tohto článku pred začatím alebo počas rokovania, kým sa  neukončila rozprava. 

15.	Účastníci rokovania nesmú rušiť predsedajúceho a ani rečníka pri jeho vystúpení, ak mu bolo udelené slovo. V prípade, že nehovorí k veci, môže mu predsedajúci odňať slovo. Na  požiadanie rečníka dá predsedajúci o tomto rozhodnutí hlasovať poslancom. V prípade rušenia priebehu rokovania zastupiteľstva, napríklad vulgárnym, nemorálnym a neetickým správaním sa, pokrikmi, diskutovaním mimo prideleného slova a poradia, má predsedajúci právo narušiteľa vykázať z rokovacej sály. 

16.	 V rámci programu zasadnutia OZ vymedzuje OZ časový priestor pre vystúpenie obyvateľov obce Zemianske Kostoľany a osôb, ktorých práva môžu byť rozhodnutím obce dotknuté (ďalej oprávnená osoba). Čas vymedzený pre vystúpenie je stanovený max. na 5 minút.  Vystúpenie  môže byť ukončené za týchto podmienok:
-	uplynutím vymedzeného času na vystúpenie v zmysle schváleného programu zasadnutia OZ,
-	do vystúpenia sa už nezapojil ďalší obyvateľ obce alebo oprávnená osoba, 
-	na návrh predsedajúceho alebo poslanca OZ, o ktorom bude OZ hlasovať bez diskusie.

17.	Návrh na ukončenie diskusie k prerokovávanému bodu rokovania môže podať každý poslanec OZ. O tomto návrhu sa hlasuje bez diskusie. 

18.	Na slávnostnom rokovaní OZ, na slávnostných zhromaždeniach pri príležitosti významných osláv v obci, pri príležitosti rokovaní s významnými osobnosťami, ktoré navštívia obec a pod., starosta používa insígnie starostu. 

19.	 Zápisnice z predchádzajúcich rokovaní OZ sú poslancom a zamestnancom obce prístupné k nahliadnutiu na sekretariáte obecného úradu, alebo na internetovej stránke obce.   

VI.
Príprava uznesení obecného zastupiteľstva a nariadení obce

1.	Návrhy uznesení OZ sa pripravujú súčasne s materiálmi, predkladanými  zastupiteľstvu. Za ich včasnú prípravu zodpovedá predkladateľ materiálu. 

2.	Konečné znenie návrhu uznesenia OZ predkladá predseda návrhovej komisie.

3.	Uznesenia OZ sa formulujú stručne s menovitým určením nositeľov úloh z nich vyplývajúcich a s termínmi ich splnenia.

4.	Uznesením OZ sa spravidla povinnosti ukladajú hlavnému kontrolórovi, komisiám,  vedúcim a riaditeľom organizácií založených alebo zriadených obcou.

5.	Pri príprave nariadenia obce sa postupuje obdobným spôsobom ako pri príprave iných materiálov za dodržania zákonom stanovených lehôt a postupov v zmysle platných právnych predpisov.

6.	Definitívny text prijatých uznesení bude uverejnený najneskôr do 11 dní po zasadnutí OZ spôsobom v obci obvyklým, t.j. umiestnením na  úradnej tabuli obce a na internetovej stránke obce.

VII.
Postup prijímania uznesení obecného zastupiteľstva a nariadení obce

1.	Návrhy na uznesenie  OZ predkladá predseda návrhovej komisie ihneď po ukončení rozpravy k prerokovanému materiálu.  

2.	Pokiaľ povaha uznesenia alebo iné skutočnosti vyžadujú, aby OZ osobitne hlasovalo o jednotlivých bodoch navrhovaného uznesenia, poradie určí predsedajúci.

3.	V prípade, že predložený návrh uznesenia je v dvoch alebo viacerých variantoch, hlasuje OZ najskôr o variante odporúčanom predkladateľom. Schválením jedného variantu sa ostatné považujú za neprijaté a ďalej sa o nich nehlasuje. 

4.	Keď OZ neprijme navrhované uznesenie alebo niektorý z navrhovaných variantov uznesenia, predsedajúci môže navrhnúť ďalší postup, ktorý predloží na schválenie OZ. 

5.	Uznesenie sa prijíma hlasovaním. Uznesenie je schválené, ak zaň hlasuje nadpolovičná väčšina prítomných poslancov. Na prijatie všeobecne záväzného nariadenia obce je potrebný súhlas 3/5 väčšiny prítomných poslancov. Hlasuje sa verejne alebo tajne. 

6.	Uznesenie OZ a nariadenie obce podpisuje starosta.

7.	Prijaté uznesenie OZ sa zverejní spôsobom v obci obvyklým (na úradných tabuliach, internetovej stránke  obce). 

8.	Starosta môže pozastaviť výkon uznesenia OZ , ak sa domnieva, že odporuje zákonu alebo je pre obec zjavne nevýhodné tak, že ho nepodpíše v lehote najneskôr do 10 dní od schválenia OZ. 

9.	Ustanovenie odseku 8. (pozastavenie výkonu uznesenia OZ) sa nevzťahuje na uznesenie o voľbe a odvolaní hlavného kontrolóra a na uznesenie o vyhlásení miestneho referenda o odvolaní starostu.

10.	Ak bol výkon uznesenia OZ pozastavený podľa bodu 8., môže zastupiteľstvo toto uznesenie 3/5 väčšinou hlasov všetkých poslancov potvrdiť. Ak OZ uznesenie nepotvrdí do dvoch mesiacov od jeho schválenia, uznesenie stráca platnosť. Výkon potvrdeného uznesenia starosta nemôže pozastaviť. 

VIII.
Kontrola plnenia uznesení obecného zastupiteľstva

1.	Plnenie úloh vyplývajúcich z uznesení OZ kontroluje hlavný kontrolór v úzkej súčinnosti so starostom obce a zástupcom starostu.
2.	OZ na zasadnutí OZ zvolaného v zmysle schváleného Plánu zasadnutí.

IX.
Tajné hlasovanie

A/ Tajné hlasovanie

1.	OZ v Zemianskych Kostoľanoch využije inštitút tajného hlasovania  
 v  týchto prípadoch:
a)	pri voľbe a odvolávaní hlavného kontrolóra,
b)	pri voľbe a odvolávaní členov komisií OZ,
c)	pri vymenúvaní a odvolávaní vedúcich (riaditeľov, konateľov) obecných príspevkových a rozpočtových organizácií a organizácií zriadených alebo založených obcou,
d)	pri delegovaní zástupcov obce do správnych a kontrolných orgánov spoločností s účasťou obce

2.	OZ môže v jednotlivých prípadoch uznesením rozhodnúť o verejnom hlasovaní vždy na základe poslaneckého návrhu.
 
B/  Príprava tajného hlasovania

1.	Volebná komisia zabezpečuje priebeh tajného hlasovania a dozerá na dodržiavanie pravidiel pre tajné hlasovanie. Zo svojich radov si zvolí predsedu komisie, ktorý vedie priebeh tajného hlasovania. Ak nebola komisia zvolená na začiatku rokovania OZ, musí byť akt jej voľby vykonaný najneskôr pred prvým tajným hlasovaním. V zložení volebnej komisie sa spravidla prihliada na zastúpenie politických strán a nezávislých poslancov v OZ.

2.	Tajné hlasovanie sa vykoná vhodením hlasovacieho lístku do pripravenej urny.

3.	V prípade, že o to požiada niektorý z poslancov OZ je predsedajúci povinný vytvoriť v rokovacej miestnosti technické podmienky pre nerušenú úpravu hlasovacích lístkov, napr. umiestnenie plenty a pod.. Tajné hlasovanie môže byť vykonané aj v miestnosti (v priestoroch) mimo rokovacej sály za podmienky dodržania diskrétneho, dôstojného a nerušeného priebehu hlasovania.

4.	Hlasovací lístok musí byť tak pripravený, aby nemohol byť zneužitý alebo nahradený iným hlasovacím lístkom. 

5.	Hlasovací lístok musí obsahovať stručné a jasné znenie návrhu, o ktorom sa hlasuje. 

C/  Priebeh tajného hlasovania

1.	Pred hlasovaním vyzve predsedajúci  predsedu volebnej komisie, aby sa s komisiou ujal činnosti.

2.	Predseda volebnej komisie oboznámi poslancov s predmetom hlasovania, spôsobom úpravy hlasovacích lístkov a vyzve členov volebnej komisie, aby prítomným poslancom rozdali volebné lístky.

3.	Na čas nevyhnutne potrebný k hlasovaciemu aktu predsedajúci vyhlási prestávku v  rokovaní OZ za účelom vykonania voľby, sčítania hlasov a vyhodnotenia hlasovania volebnou komisiou.

4.	Pred začatím aktu hlasovania prekontroluje volebná komisia, či urna, do ktorej budú vhadzované hlasovacie lístky je prázdna. Poslanec vykoná hlasovanie vyznačením odovzdaného hlasu na hlasovacom lístku a jeho vhodením do uzavretej urny.

5.	Po ukončení hlasovania predseda volebnej komisie otvorí urnu a volebná komisia spočíta výsledky hlasovania.

6.	Po ukončení tajného hlasovania a spočítaní výsledkov hlasovania môže pokračovať rokovanie OZ.

7.	Predsedajúci vyzve predsedu volebnej komisie, aby oznámil výsledky tajného hlasovania.

8.	Predseda volebnej komisie prednesie správu volebnej komisie, ktorá musí obsahovať informácie o počte rozdaných hlasovacích lístkov, počte odovzdaných hlasovacích lístkov, počte platných a neplatných hlasov, počte odovzdaných hlasov za , proti,  zdržal sa,  prípadne počty platných hlasov za jednotlivé alternatívy, počty platných hlasov za jednotlivých kandidátov  a výsledok hlasovania.

9.	Analogický postup sa použije pri voľbe hlavného kontrolóra za dodržania platných právnych predpisov.
 
D/  Výsledky hlasovania

1.	Výsledok tajného hlasovania o návrhu je kladný, ak za návrh hlasovala nadpolovičná väčšina prítomných poslancov.

2.	O výsledkoch tajného hlasovania sa vedie dokumentácia:
-  správa volebnej komisie,
      -  odovzdané hlasovacie lístky.

3.	Správa volebnej komisie je neoddeliteľnou súčasťou zápisnice zo zasadnutia OZ. Spracováva sa v dvoch vyhotoveniach po ukončení hlasovania a musí byť podpísaná všetkými členmi komisie. Odovzdané hlasovacie lístky sa archivujú samostatne v uzavretej zapečatenej obálke opatrenej podpisom starostu obce a predsedu volebnej komisie spolu s jedným exemplárom správy volebnej komisie.

X.
Právo na otázky a požiadavky 

1.	Poslanci OZ sú oprávnení:

a)	klásť otázky a požadovať  vysvetlenie od starostu vo veciach týkajúcich sa jeho práce,
b)	 riaditeľov /vedúcich/ organizácií v zriaďovateľskej pôsobnosti obce vysvetlenia vo veciach týkajúcich sa ich činnosti.

2.	Otázka, prípadne žiadosť o vysvetlenie, sa podáva písomne alebo ústne.

3.	V prípade, že obsah vznesenej požiadavky vyžaduje, aby záležitosť bola prešetrená, alebo je nutné vykonať iné opatrenia, prípadne ak vysvetlenie nie je postačujúce, musí sa poslancovi odpoveď poskytnúť písomne do 60 dní odo dňa vznesenia požiadavky.

XI.
Organizačné a technické zabezpečenie rokovaní obecného zastupiteľstva

1.	Sekretariát OcÚ najneskôr do 11 dní od rokovania OZ zabezpečí zverejnenie na úradnej tabuli a internetovej stránke obce prepis prezenčnej listiny, schválený program,  zoznam prijatých uznesení, zoznam pozastavených uznesení a prehľad o hlasovaní jednotlivých poslancov. 

2.	Z rokovania OZ sa do 10 pracovných dní vyhotoví zápisnica, ktorá obsahuje záznam o tom, kto viedol rokovanie, počet prítomných poslancov, obsah rokovania a prijaté uznesenia.

3.	Zápisnicu podpisuje starosta a určení overovatelia. 

4.	OcÚ organizačne a technicky zabezpečuje rokovania OZ, ako aj archivovanie prerokovaných  materiálov . 

5.	Z rokovania OZ sa vyhotovuje zvukový záznam pre potreby vyhotovenia zápisnice. 

XII.
Záverečné ustanovenia

1.	Rokovací poriadok, zmeny a doplnky tohto rokovacieho poriadku schvaľuje OZ 3/5 väčšinou všetkých poslancov obecného zastupiteľstva.

2.	Poslanci OZ  a ostatné subjekty, ktorým z tohto poriadku vyplývajú povinnosti, sú povinní riadiť sa týmto rokovacím poriadkom a dôsledne dodržiavať jeho ustanovenia.

3.	Rokovací poriadok bol schválený  OZ v Zemianskych Kostoľanoch dňa  29. 9. 2010 uznesením č. 62/10.

4.	Rokovací poriadok OZ v Zemianskych Kostoľanoch nadobúda účinnosť dňom 30. 9. 2010.

5.	Dňom účinnosti tohto poriadku sa ruší Rokovací poriadok Obecného zastupiteľstva v Zemianskych Kostoľanoch  zo dňa 20. 2. 2007  schválený uznesením č. 11/07 vrátane schválených doplnkov k tomuto rokovaciemu poriadku.

      V Zemianskych Kostoľanoch, dňa  30. 9. 2010	            	           	

Ing.Helena KOVAČOVÁ
         starostka obce